Hendecasyllaborum seu Baiarum libri duo/1.8
Cur, o Deianira, cur moraris
Auroram cupidis referre terris?
Cur non lumina paetulosque ocellos
In lucem exeris, ac diem reducis?
Pellit sol radiis suis tenebras,
Et lucem pariter diemque reddit;
Tu lucem referens tuis ocellis
Pellas tristitiam et graves dolores,
Et curas abigas benigna amantum;
Et, quod sol radiis, id ipsa ocellis
Praesta, Deianira, amantibusque
Et lucem pariter diemque redde.